บลจ.เอ็มเอฟซีแก้มปริกำไรโต783%
บลจ.เอ็มเอฟซี โกยกำไรไตรมาสแรก 36 ล้านบาท เติบโต 783% จากงวดเดียวกันปีก่อน ฟันรายได้ค่าธรรมเนียมจัดการเพิ่มและกำไรจากบริษัทลูก
18 พ.ค. 2553

บลจ.เอ็มเอฟซี โกยกำไรไตรมาสแรก 36 ล้านบาท เติบโต 783% จากงวดเดียวกันปีก่อน ฟันรายได้ค่าธรรมเนียมจัดการเพิ่มและกำไรจากบริษัทลูก
นายพิชิต อัคราทิตย์ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี (MFC) เปิดเผยว่า   ผลการดำเนินงานของบริษัทตามงบการเงินรวม ในไตรมาสที่หนึ่งปี 2553 บริษัท มีกำไรสุทธิ 36.32 ล้านบาท กำไรต่อหุ้น 0.30 บาท เพิ่มขึ้น 783% จากงวดเดียวกันของปีก่อนจำนวน 32.21 ล้านบาท จากที่มีกำไรสุทธิ 4.11 ล้านบาท หรือกำไรต่อหุ้น 0.03 บาท
สาเหตุหลักมาจากรายได้ค่าธรรมเนียมการจัดการเพิ่มขึ้น จำนวน 27.32 ล้านบาท จากความสำเร็จในการบริหารกองทุน ประกอบกับผลการดำเนินงานของบริษัทร่วมในไตรมาสที่หนึ่งปี 2553 ดีขึ้น ทำให้บริษัทมีกำไรสุทธิตามงบการเงินรวม ดีขึ้นกว่าไตรมาสที่หนึ่ง ปี 2552 
ทั้งนี้งบการเงินบริษัทมีรายได้ค่าธรรมเนียมและบริการจำนวน 129.09 ล้านบาท เพิ่มขึ้น 26.84% จากช่วงเดียวกันของปีก่อนมีกำไรสุทธิ 101.77 ล้านบาท มีกำไรจากเงินลงทุนในบริษัทร่วม 7.25 ล้านบาท จากช่วงเดียวกันของปีก่อนไม่มีรายการดังกล่าว 
นอกจากนี้ค่าธรรมเนียมและบริการจ่ายลดลงเหลือ 8.28 ล้านบาท หรือ 39.21% จากช่วงเดียวกันของปีก่อนมีจำนวน 13.62 ล้านบาท แต่ค่าใช้จ่ายพนักงานเพิ่มขึ้น 17.18% เป็น 49.73 ล้านบาท จาก 42.44 ล้านบาท ค่าตอบแทนกรรมการและผู้บริหารเพิ่ม 18.54% เป็น 20.65 ล้านบาท จาก 17.42 ล้านบาท ค่าโฆษณาส่งเสริมการขายลดลง 36.91% เหลือ 3.06 ล้านบาท จาก 4.85 ล้านบาท